T linfozito laguntzaile

T linfozito laguntzaileak edo Th zelulak (), T linfozito deritzen zelulen azpimota bat dira, berezko immunitateanparte hartzen dutenak. Th zelula helduek mintz plasmatikoaren againazalean CD4 glukoproteina adierazten dute, eta horregatik, CD4+ T zelula ere deitzen zaie . 

 Egitura eta funtzioa 
T linfozito laguntzaileek zitokinak askatzen dituzte beste zelula immune batzuei laguntzeko. Zitokinak zelulek askatzen dituzten proteina txikiak dira, eta zelulen arteko interakzioetan eta komunikazioetan eragin espezifikoa daukate . CD4+ T zelulek funtzio ugari betetzen dituzte, besteak beste, jaiotzetiko immunitateko zelulen, B linfozitoen, T zelula zitotoxikoen eta zelula ez-immuneen aktibazioa, eta erantzun immuneen ezabapena .

 Garapena eta heltzea 
T linfozitoak hezur-muinean dagoen aitzindari linfoide komun batetik garatzen dira, honek B linfozitoak ere sortzen ditu. T zelulak sortzeko hezur-muina utzi eta timorantz migratzen dute . Timoan dauden, eta heldugabeak diren, linfozitoak timozito bezala ere ezagunak dira, eta CD4-/CD8- negatibo bikoitzak dira. TCR hartzaileen geneen berrantolaketaren ondoren, positibo bikoitz (CD4+/CD8+) bihurtzen dira .

T zelulen hartzaileen egitura-aniztasuna, batez ere, geneen V(D)J berrantolaketa prozesuan sortutako aniztasunari zor zaio. Prozesu honek V, D eta J gene-segmentuen arteko errekonbinazioak barne hartzen ditu, segmentu horiek berrantolatuz eta, zenbait kasutan, eskualde konstantea (C) ere barneratuz. 

Ondoren, CD4+/CD8+ linfozitoetan hautespen positiboa aurrera eramango da: HLA I edo HLA II hartzaileei era egokian lotzen diren timozitoei biziraupen-kinada ematen zaie; HLA I molekulekin ongi elkarrekiten duten zelulak CD4-/CD8+ bilakatuko dira, eta HLA II molekulekin ongi elkarrekiten dutenak CD4+/CD8-. Honela, T zelula zitotoxiko (T CD8+) eta laguntzaileak (T CD4+) bereiziko dira .

Azkenik, hautespen negatiboa emango da. HLA-berezko antigeno konplexuari gehiegizko afinitatearekin lotzen diren timozitoak apoptosi bidez ezabatuko dira, afinitate baxuago batekin lotzen direnak CD8+ edo CD4+ T linfozito bilakatuko diren bitartean. Urrats honen bidez, autotolerantzia lortzen da. Heltze-prozesu hau oso zorrotza da, eta hautespen aurretiko timozitoen % 1-5 inguruk soilik biziraungo dute hautespen prozesu osoa . Timoan garapena amaitu ondoren, timotik periferiara irteteko prest dauden timozitoak T linfozito heldu birjintzat hartzen dira. Hauek, odol periferikora eta ehun linfoideetara migratzen dira .

 CD4+ T zelulen azpimotak 

 Th1 zelulak 
1 motako T laguntzaile (Th1) zelulek interferon-gamma, interleukina (IL)-2 eta tumoreen nekrosi faktorea (TNF)-β ekoizten dituzte. Zelula hauek makrofagoak aktibatzen dituzte eta zelulen bidezko immunitatearen eta fagozitoen menpeko babes-erantzunen arduradunak dira. Th1 zelulak, batez ere, bakterio intrazelularren eta birus batzuen infekzioen ondoren garatzen dira  .

 Th2 zelulak 
2. motako T laguntzaile (Th2) zelulek IL-4, IL-5, IL-10 eta IL-13 ekoizten dituzte, eta hauek antigorputzen ekoizpen sendoa, eosinofiloen aktibazioa eta hainbat makrofago funtzioren inhibizioaz arduratzen dira. Horrela, fagozitoekiko independenteak diren babes-erantzunak ematen dituzte. Th2 zelulak nematodo gastrointestinalen infekzioen aurrean nagusi dira  .

 Th17 zelulak 
T laguntzaile 17 (Th17) zelulen ezaugarri nagusia interleukina-17 (IL-17) ekoizpena da. IL-17 zitokina oso inflamatorioa da eta ehun askotako estroma-zeluletan eragiten du. Gizakietan eta saguetan egindako ikerketa berriek Th17 zelulek sistema immunologikoak eragindako gaixotasunen patogenian zeregin garrantzitsua betetzen dutela iradokitzen dute .

 Treg zelulak 
Zelula T erregulatzaileak (TReg) tolerantzia periferikoa mantentzeko, gaixotasun autoimmuneak prebenitzeko eta gaixotasun inflamatorio kronikoak mugatzeko ezinbestekoak dira . Zelula mota hau Foxp3-ren adierazpenaren bidez karakterizatu zen, eta adierazpen hau beharrezkoa da T zelulek eragindako erantzun immunitarioen homeostasia mantentzeko .

 Tfh zelulak 
Zelula T laguntzaile folikularrak (Tfh) B zelulei T zelulen laguntza ematen dieten zelula espezializatuak dira. Horrez gain, zentro germinalaren eraketan, afinitatearen heltze eta afinitate handiko antigorputz eta memoria B zelula gehienen garapenean ezinbestekoak dira .

 Gaixotasunetan duten eginkizuna 

 Hipersentikortasuna 
IV motako hipersentikortasuna, hipersentikortasun atzeratu bezala ere ezaguna, hipersentikortasun erreakzio mota bat da. Beste motak ez bezala, humorala (antigorputzek bideratutako erantzuna) izan ezik, zelulekin erlazionatuta dago (CD4+ eta CD8+ T zelulekin). Zelulek zitokinen askapena eragingo dute, eta horrekin batera hantura zein ehunen kaltetzea .

Hipersentikortasun hau mikobakterioak, onddoak eta parasito batzuk bezalako patogeno intrazelularren aurka defendatzeko ezinbestekoa da, baita tumoreen immunitaterako ere. CD4+ T zelulak funtsezkoak dira erantzun immune honetan. HIESa duten pazienteetan ikusten den bezala, zelula hauen agortzeak immunoeskasi larria eta infekzio oportunistekiko sentikortasun handiagoa eragiten du .

 GIB infekzioa 
Giza immunoeskasiaren birusak (GIBak), batez ere, CD4+ T zelula linfozitoak infektatzen ditu, baina CD4 glukoproteina adierazten duten beste zelula batzuk infektatu ditzake, hala nola makrofagoak eta zelula dendritikoak . GIBaren patogenesia bi fase nagusitan bana daiteke: fase akutu infekziosoan, mukosetako ehunetan bizi diren CD4+ T zelulen galera gertatzen da; eta fase kronikoan, berriz, zitokina proinflamatorioen ekoizpen masiboak eragindako aktibazio immunologiko iraunkorra gertatzen da..

 COVID-19 
2019ko koronabirus gaixotasunean (COVID-19), B zelulen, NK (Natural Killer, ingelesez) zelulen eta, oro har, linfozitoen kopurua gutxitu egiten zela ikusi zen, baina are nabarmenago CD4+ eta CD8+ T zelulena . Adierazi denez, COVID-19a zuten pazienteetan linfozitopenia (odolean linfozitoen maila anormalki baxua izatea), batez ere, CD4+ T linfozitoen kopuruaren eta CD4+/CD8+ ratioaren jaitsieraren bidez agertzen zen. CD4+ T linfozitoen kopuruaren murrizketa, zein TNF-α eta IL-6 maila altuak, COVID-19 gaixotasunaren larritasunarekin korrelazionatu ziren .

 Erreferentziak 

 Kanpo estekak 

Kategoria:Leukozitoak